Esimerkkejä Noto-fonteista eri merkistöillä.
Esimerkkejä Source Han Sans -fonteista.
**Noto** on kirjaintyyppiperhe, jonka fontit tukevat useita leveyksiä ja painoja eri tyyleillä yli tuhannella kielellä ja yli 150 kirjoitusjärjestelmällä. Fontit on julkaistu SIL Open Font License -lisenssillä. Syyskuuhun 2015 saakka ne oli julkaistu Apache-lisenssillä.

Perheen nimi tulee ilmaisusta "no more tofu". Tofu tarkoittaa verkkosivulle tulostuvia tyhjiä suorakulmioita, kun selaimessa ei ole fonttia, jolla teksti voidaan tulostaa. Vaikuttimena kehitykseen oli käyttö Googlen laitteissa. Fontit on kehittänyt Google ja ne on suunnitellut Monotype.
Monotypen Kamal Mansour on sanonut, että joillekin kieliyhteisöille on luotu ensimmäinen fontti koskaan, koska fontit tukevat kaikkia Unicode-standardin merkistöjä.
Noto-fonteissa on yli 77 000 merkkiä, joka kattaa lähes kaikki ei-CJK-merkit (kiina, japani, korea) ja eniten käytetyt CJK-merkit. Noto-fontteja voidaan käyttää eri kirjoitustapojen kanssa: vasemmalta oikealle, oikealta vasemmalle ja ylhäältä alas. Noto-fonteissa on kirjasimia muun muassa latinalaisilla, kyrillisillä ja kreikkalaisilla merkistöillä ja niitä voidaan käyttää arabialaisten, intialaisten ja Kaakkois-Aasian kirjoitusjärjestelmien kanssa. Noto-fontit ovat järjestetty modulaarisesti, jolloin Euroopassa käytetyt merkit ovat yhdessä fontissa ja arabian, kiinan, devanagarin, heprean, ogamin ja emojit ovat omissa tarkoitusta varten tehdyissä fonteissa. Noto-fontit on julkaistu OpenType-formaatissa.

Vuonna 2014 Google ja Adobe ilmoittivat yhteishankkeesta avoimen lähdekoodin fonttien kehittämisestä CJK-merkistöille (kiina, japani, korea). Googlen puolella projektista käytettiin nimeä Noto Sans CJK ja Adoben puolella nimeä Source Han Sans. Projekti kehitti yli 500 000 fonttia.

Noto-fontit ovat saatavilla muun muassa Debianissa ja Ubuntussa. Fedora Linux siirtyi käyttämään Noto-fontteja oletuksena julkaisuversiossa 36. Ubuntu aikoo siirtyä DejaVu-fonteista Noto-fontteihin julkaisuversiossa 23.10, mutta työpöydällä oletuksena on edelleen Ubuntu-fontti.

Muun muassa Slack on siirtynyt käyttämään Noto-fonttien emoji-pakettia koska se on saatavilla avoimen lähdekoodin lisenssillä.

Merkkien määrä
--------------

Yksi merkki Unicodessa tarvitsee usein useamman kuin yhden glyyfin. Yksi fontti OpenTypessä voi sisältää enintään 65 535 glyyfiä. Teknisten rajoitusten vuoksi yksi kaiken kattava fontti ei ole mahdollinen ja Noto-fontit ovat kokoelma fontteja.

Noto-fonttien merkit (huhtikuu 2021)|  | Noto | Unicode |  % |
| --- | --- | --- | --- |
| ei-CJK | 46794 | 49256 | 95,0 % |
| BMP CJK | 26712 | 26782 | 99,7 % |
| CJK | 30867 | 94442 | 32,7 % |
| Unicode | 77661 | 143698 | 54,0 % |
|

Noto-fonteissa on myös "UI"-paketti, joka sisältää versioita käyttöliittymissä käyttöä varten. Käyttöliittymät usein suunnitellaan tietyllä merkistöllä ja eräät merkit ovat suunniteltu liittymään toisiin pysty- ja vaakasuunnissa. UI-versiot ovat pystysuuntaan kompaktimpia ja rivin korkeus on sama. Fonteista on erikseen muun muassa sans- ja serif-versioita sekä monospace-versioita.

Lähteet
-------

1. ↑  Noto Dashboard *notofonts.github.io*. Viitattu 21.9.2023. (englanniksi)
2. ↑  Noto Adlam *github.com*. Viitattu 21.9.2023. (englanniksi)
3. ↑  Add NEWS for license change *github.com*. Viitattu 21.9.2023. (englanniksi)
4. ↑  Tanvi Misra: Can Google Build A Typeface To Support Every Written Language? *npr.org*.  3.8.2014.  (englanniksi)
5. ↑  More than 800 languages in a single typeface: creating Noto for Google. *monotype.com*. Viitattu 21.9.2023. (englanniksi)
6. ↑  Google and Monotype Release Noto Font for All Languages *designmodo.com*.  9.10.2016. Viitattu 21.9.2023. (englanniksi)
7. ↑  Jenny Brewer: Google and Monotype launch Noto, an open-source typeface family for all the world’s languages *itsnicethat.com*.  6.10.2016. Viitattu 21.9.2023. (englanniksi)
8. 1 2 3 4  Frequently Asked Questions (FAQ) *fonts.google.com*. Viitattu 22.9.2023. (englanniksi)
9. 1 2  How are Noto fonts organized? *fonts.google.com*. Viitattu 22.9.2023. (englanniksi)
10. ↑  Nathan Willis: Google and Adobe's pan-CJK open font *lwn.net*.  1.10.2014. Viitattu 22.9.2023. (englanniksi)
11. ↑
12. ↑
13. ↑  Changes/DefaultToNotoFonts *fedoraproject.org*. Viitattu 21.9.2023. (englanniksi)
14. ↑  Joey Sneddon: Ubuntu 23.10 Swapping DejaVu for Noto Fonts *omgubuntu.co.uk*.  20.7.2023. Viitattu 21.9.2023. (englanniksi)
15. ↑  Jeremy Burge: Slack Overhauls Emoji Support With One Catch *blog.emojipedia.org*.  6.2.2018. Viitattu 21.9.2023. (englanniksi)
16. ↑  Current Noto Sans Scripts Coverage (Excepted CJK and Emoji) *github.com*.  20.4.2021. Viitattu 22.9.2023. (englanniksi)

Aiheesta muualla
----------------

* Noto-fonttien verkkosivut (englanniksi)
* Noto Adlam Githubissa (englanniksi)